Sklep II DoR 37/2013
Sodna praksa Vrhovnega sodišča, 2013-04-18

CIVILNO PROCESNO PRAVO - ODŠKODNINSKO PRAVO

predlog za dopustitev revizije - zavrnitev predloga za dopustitev revizije - povrnitev škode - odgovornost upravljalca kopališča

Res je, da je sodišče druge stopnje v obrazložitvi izpostavilo tudi v predlogu navedeno pravno vprašanje, vendar je v obravnavani zadevi poudarilo, da bi kljub temu, da te obveznosti v predpisih ni, obstajala dolžnost redarja, da opozori na izobešena navodila za varno uporabo, če bi ta pri kopalcu opazil očitno neupoštevanje navodil. Zato po oceni Vrhovnega sodišča izpostavljeno pravno vprašanje v obravnavanem primeru ni pravno pomembno.

1. Tožnica je s tožbo od sodišča zahtevala, naj razsodi, da ji je tožena zavarovalnica, s katero je imel upravljalec kopališča sklenjeno pogodbo o zavarovanju pred odgovornostjo, plačati odškodnino za škodo, ki ji je nastala pri vožnji z dvojnim obročem po toboganu.

2. Sodišče prve stopnje je tožbenemu zahtevku ugodilo. Ugotovilo je, da je do padca prišlo zaradi prevelike skupne teže kopalcev, da so bile pri toboganu nameščene table z opozorilom, da pri vožnji z dvojnim obročem teža obeh kopalcev skupaj ne sme presegati 150 kg in da redar ob odgovoru na vprašanje tožničinega partnerja, ali je pomembno kdo sedi spredaj, kopalcev ni opozoril tudi na največjo dovoljeno težo. Odločilo je, da je podana krivdna odgovornost zavarovanca tožene stranke, da pa je tožnica tudi sama z 10 % prispevala k nastanku škode. Tako je tožnici prisodilo odškodnino v višini 4662 EUR.

3. Sodišče druge stopnje je ugodilo pritožbi tožene stranke in je sodbo sodišča prve stopnje spremenilo tako, da je tožbeni zahtevek zavrnilo. Odločilo je, da bi bil redar dolžan tožnico še posebej opozoriti na izobešena navodila za varno uporabo le, če bi bilo tožničino neupoštevanje navodila očitno, da pa v obravnavanem primeru ni šlo za takšne okoliščine.

4. Zoper odločitev sodišča druge stopnje tožnica vlaga predlog za dopustitev revizije. Meni, da je sodna praksa neenotna glede vprašanja, kdaj imajo opustitve znak nedopustnega ravnanja – torej, ali je treba v teh primerih najti pravilo, ki domnevno  odgovorni osebi nalaga določeno ravnanje, ali pa zadošča sklicevanje na vrednostno načelo iz 6. in 10. člena Obligacijskega zakonika (v                nadaljevanju OZ). Tožnica se pri tem sklicuje na odločbi Vrhovnega sodišča                   opr. št. II DoR 128/2010 in II Ips 690/2008.

6. Res je, da je sodišče druge stopnje v obrazložitvi izpostavilo tudi v predlogu navedeno pravno vprašanje, vendar je v obravnavani zadevi poudarilo, da bi kljub temu, da te obveznosti v predpisih ni, obstajala dolžnost redarja, da opozori na izobešena navodila za varno uporabo, če bi ta pri kopalcu opazil očitno neupoštevanje navodil. Zato po oceni Vrhovnega sodišča izpostavljeno pravno vprašanje v obravnavanem primeru ni pravno pomembno, odstopa od sodne prakse pa glede na okoliščine obravnavanega primera tožnica tudi ni izkazala.

7. Vrhovno sodišče je tako ugotovilo, da pogoji iz prvega odstavka 367.a člena ZPP niso podani, zato je predlog zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.